b'\n_START_ARTICLE_\nRaadelman kartano\n_START_PARAGRAPH_\nRaadelman kartano (ruots. Radelma g\xc3\xa5rd) sijaitsee entisen Piikki\xc3\xb6n kunnan, nykyisen Kaarinan kaupungin alueella, Kuusistonsalmen rannalla Varsinais-Suomessa. Kartanoalueen l\xc3\xa4pi kulkee Suuren Rantatien eli Kuninkaantien historiallinen reitti Turusta Viipuriin. _NEWLINE_Raadelman kartano on taustaltaan keskiaikainen katolisen kirkon tila, joka otettiin Kustaa Vaasan aikana 1500-luvulla kruunun haltuun. Vapaaherra Seved B\xc3\xa5\xc3\xa5th, maaherra Christoffer Johan Rappe ja suurliikemies Jakob Bremer kuuluvat kartanon 1600\xe2\x80\x931700 -lukujen omistajiin. Raadelman kartano on ollut valtioneuvos Gabriel Erik von Haartmanin ja kauppaneuvos Fredric von Rettigin sukukartano. _NEWLINE_Keisari Aleksanteri I vieraili Raadelman kartanossa Porvoon valtiop\xc3\xa4ivien avajaismatkansa yhteydess\xc3\xa4 vuonna 1809 ja my\xc3\xb6hemmin my\xc3\xb6s tavatessaan Ruotsin kruununprinssi Bernadotten (kruunattiin v. 1818 Kaarle XIV Juhanaksi) vuonna 1812. Vierailun muistona Raadelmaan j\xc3\xa4i keisarin rintakuva, jonka t\xc3\xa4m\xc3\xa4 itse lahjoitti. _NEWLINE_Vuonna 1792 rakennettua p\xc3\xa4\xc3\xa4rakennusta ymp\xc3\xa4r\xc3\xb6i 1800-luvun alussa perustettu englantilaistyyppinen maisemapuisto, jota ovat reunustaneet hy\xc3\xb6typuutarhan ruutuvy\xc3\xb6hykkeet. P\xc3\xa4\xc3\xa4rakennusta on laajennettu 1880-luvulla arkkitehti Frans Anatolius Sj\xc3\xb6str\xc3\xb6min piirustusten mukaan uusrenessanssityyliin ja nykyiseen klassistiseen ulkoasuun 1930-luvulla.  Kartanoalueella on s\xc3\xa4ilynyt historiallista rakennuskantaa, mm. huvimaja jonka alla on vesis\xc3\xa4ili\xc3\xb6 kuten naapurissa Tuorlan kartanon huvimajassa, sek\xc3\xa4 tiilinen tupakkamakasiini, jossa toimii vanhainkoti ja p\xc3\xa4iv\xc3\xa4koti._NEWLINE_Vuonna 1890 Fredric von Rettig perusti Piikki\xc3\xb6n ensimm\xc3\xa4isen meijerin Raadelmaan. Rettigien aikana Raadelmassa toimi my\xc3\xb6s oma tiilitehdas ja s\xc3\xa4hk\xc3\xb6laitos, ja kartanon puutarhatoimintaa laajennettiin merkitt\xc3\xa4v\xc3\xa4ksi kauppapuutarhaksi joka tuotti mm. omenoita, leikkokukkia, vihanneksia ja juureksia. Tilalla koeviljeltiin my\xc3\xb6s tupakkaa.  _NEWLINE_Raadelmassa toimi kartanohotelli ja \xe2\x80\x93ravintola vuosina 1968-1983. Nykyisin kartano on yksityisk\xc3\xa4yt\xc3\xb6ss\xc3\xa4.'